DA Den Europæiske Unions Tidende C 183/4

Høringskonsulentens endelige rapport i sag COMP/37.860 — Morgan Stanley Dean Witter/Visa International

(i henhold til artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — EFT L 162 af 19.6.2001, s. 21)

2009/C 183/04

Udkastet til beslutning i ovennævnte sag giver anledning til følgende bemærkninger:

Klagen

Denne sag er en følge af den klage, som Morgan Stanley (tidligere Morgan Stanley Dean Witter & Co.) og Morgan Stanley Dean Witter Bank Limited (nu Morgan Stanley Bank International Limited) (herefter under ét »Morgan Stanley«) sammen indgav til Europa-Kommissionen den 12. april 2000. Klagen omhandlede især anvendelse (på Morgan Stanley) af en bestemmelse i Visa International Service Association's vedtægter, hvorved Visa-medlemsskab nægtes »enhver ansøger, som af bestyrelsen betragtes som en konkurrent til selskabet« (»reglen«). På grundlag af denne regel blev Morgan Stanley i marts 2000 nægtet Visa-medlemskab, hvorved banken blev udelukket (som »merchant acquirer«) fra markedet for Visa-transaktioner ikke blot i Det Forenede Kongerige, men i alle EØS-medlemsstater, hvor reglen er gældende.

Klagepunktsmeddelelse og første sagsfremstilling

Den 2. august 2004 blev der fremsendt en klagepunktsmeddelelse til Visa International Service Organisation og Visa Europe (herefter under ét benævnt »Visa«). Visa Europe, der er ansvarlig for EU-regionen, var blevet registreret den 1. juli 2004 og anvendte samme regel (1).

Visa besvarede klagepunktsmeddelelsen den 3. december 2004, efter at selskabet havde anmodet om forlængelse af svarfristen.

Visa fik aktindsigt den 1. og 2. september 2004. Efter anmodning fra Visa blev der givet yderligere aktindsigt den 19. november og 17. december 2004. Ved brev af 23. december 2004 informerede Kommissionens tjenestegrene Visa (første sagsfremstilling) om en række supplerende oplysninger, der efterfølgende var indgået i sagsakterne, og redegjorde for, hvorledes Kommissionen eventuelt ville anvende disse informationer i en endelig beslutning. Visa fremsatte yderligere bemærkninger den 12., 14. og 17. januar 2005.

I forbindelse med aktindsigten havde Visa under hele proceduren et problem med hensyn til et særligt aspekt, nemlig adgangen til Morgan Stanleys strategiplan. Banken havde henvist til denne plan for at dokumentere sin intention om etablere integrerede kortaktiviteter i Det Forenede Kongerige og andre EU-lande. Planen var klar til at blive lanceret i maj 2005, hvis banken blev medlem af Visa. Efter Visas opfattelse var dette dokument et grundlæggende bevis, som Visa burde have haft fuldstændig indsigt i af hensyn til retten til at forsvare sig. Visa fik i starten udleveret et kort resumé af strategiplanen. Efter at jeg havde modtaget en anmodning herom, gav jeg tilladelse til, at Visa fik udleveret en ikke-fortrolig version af rapporten. Efterfølgende fremlagde Morgan Stanley en mere detaljeret ikke-fortrolig version af denne plan, der blev forelagt Visa som led i proceduren under hensyntagen til den tid, der i mellemtiden var gået, og som en imødekommende gestus i et forsøg på fjerne uoverensstemmelsem omkring dette spørgsmål. Morgan Stanley besvarede også spørgsmål, som Visa havde rejst over for Kommissionens tjenestegrene vedrørende planen. Visa har dog fortsat hævdet, at dets ret til at forsvare sig ikke er blevet respekteret på dette punkt. Jeg har gentagne gange under proceduren besvaret spørgsmål fra Visa omkring dette anliggende. Under hensyntagen til interesseafvejningen mellem behovet for at sikre Visas ret til at forsvare sig på den ene side og Morgan Stanleys legitime interesse i at beskytte sine forretningshemmeligheder på den anden side, og under henvisning til vurderingskriterierne i Kommissionens meddelelse om regler for indsigt i Kommissionens sagsakter (2), konkluderer jeg endeligt, at Visas ret til at forsvare sig er blevet tilstrækkeligt beskyttet i det beslutningsudkast, der skal godkendes i denne sag.

I overensstemmelse med artikel 6, stk. 1, i Kommissionens forordning (EF) nr. 773/2004 fik Morgan Stanley, som formel klager, tilsendt en ikke-fortrolig version af klagepunktsmeddelelsen, hvortil der blev fremsat skriftlige bemærkninger. Disse bemærkninger blev videresendt til Visa, som igen fremsatte supplerende bemærkninger. Af hensyn til gennemsigtigheden fik Morgan Stanley også tilsendt en ikke-fortrolig version af Visas svar til klagepunktsmeddelelsen, som resulterede i yderligere bemærkninger fra Morgan Stanley og endnu engang fra Visa.

Visa gav afkald på sin ret til en mundtlig høring i denne sag.

Anden sagsfremstilling og efterfølgende begivenheder

Den 6. juli 2006 fremsendte de relevante tjenestegrene i Kommissionen endnu en sagsfremstilling til Visa, der indeholdt nyt dokumentationsmateriale til støtte for konklusionerne i klagepunktmeddelelsen samt ajourført aktindsigt. Efter anmodning blev fristen for besvarelse af sagsfremstillingen forlænget til 22. september 2006. Som svar på de argumenter, der blev fremsat af Visa, afviste jeg påstanden om, at sagsfremstillingen rejste nye påstande eller en anden sag, der var mere vidtgående end klagepunktsmeddelelsen. Jeg afviste også påstanden om, at Visa ikke havde haft tilstrækkelig tid til at svare ordentlig på sagsfremstillingen. De forespørgsler, som Visa havde fremsat i sit svar af 22. september 2006 blev efterfølgende udtømmende behandlet af sagsbehandlerne i Kommissionen i brev af 5. december 2006.

I den mellemliggende tid blev Morgan Stanley medlem af Visa Europe den 22. september 2006 og trak klagen til Kommissionen tilbage. Den 2. oktober 2006 fremsendte Kommissionens tjenestegrene anmodninger om oplysninger til både Visa og Morgan Stanley for at få en kopi af den aftale af 21. september 2006, der var indgået mellem Morgan Stanley og Visa, i henhold til hvilken Morgan Stanley blev optaget som medlem af Visa Europe. Visa svarede den 9. oktober 2006.

Som svar på den anmodning om oplysninger, som Kommissionen tilsendte Visa den 20. oktober 2006 vedrørende selskabets omsætning, fremsendte Visa en redegørelse i et brev den 27. november 2006.

Visa meddelte som anført i brevet af 27. november 2006, at det havde ændret reglen. Kommissionen fremsendte en anmodning om oplysninger til Visa den 5. december 2006 for at få en yderligere afklaring af dette spørgsmål. Denne anmodning blev besvaret den 12. december 2006.

Den 12. januar 2007 fik Visa yderligere aktindsigt og en sidste mulighed for at fremsætte bemærkninger. Der blev fremsat bemærkninger den 15. februar 2007 (3).

Beslutningsudkast

I beslutningsudkastet fastslog Kommissionen, at overtrædelsen startede den 22. marts 2000 (4), da Visa første gang informerede Morgan Stanley, at selskabet ikke kunne blive medlem af Visa, og sluttede den 22. september 2006, da Morgan Stanley blev optaget som medlem af Visa. Ved fastsættelsen af bødens størrelse i denne sag tages der kun hensyn til perioden mellem fremsendelsen af klagepunktsmeddelelsen (2. august 2004) og den 22. september 2006.

Det udkast til beslutning, der er forelagt Kommissionen, indeholder kun indsigelser, over for hvilke parterne har haft mulighed for at fremsætte deres synspunkter.

Jeg mener derfor, at parternes ret til at blive hørt er overholdt i denne sag.

Bruxelles, den 26. september 2007 Karen WILLIAMS

(1) Inden 1. juli 2004 var »Visa EU« en geografisk afdeling under Visa International.

(2) Kommissionens meddelelse om regler for indsigt i Kommissionens sagsakter i forbindelse med sager efter EF-traktatens artikel 81 og 82, EØS-aftalens artikel 53, 54 og 57 og Rådets forordning (EF) nr 139/2004, pkt. 24.

(3) Da Visa i sine bemærkninger fra 15. februar 2007 over for Kommissionen nævnte, at Morgan Stanley havde indgivet en ansøgningsformular, tilsendte Kommissionen den 3. april 2007 Visa et brev, hvori den bad om oplysninger om datoen for denne ansøgningsformular samt en kopi af denne.

(4) En senere dato i sammenligning med den startdato, der henvises til i klagepunktsmeddelelsen.